شمیم طارق

شمیم طارق ایک ہندوستانی محقق، نقاد، شاعر اور کالم نگار ہیں۔

 حالاتِ زندگی 
شمیم طارق 8 اگست 1952ء میں وارانسی/ بنارس میں پیدا ہوئے۔ ان کی مستقل سکونت ممبئی میں ہے۔
وہ انجمن اسلام، ممبئی کے زیرِ انتظام کریمِی لائبریری کے ڈائریکٹر رہے اور انھوں نے یہ عہدہ 2019ء میں چھوڑ دیا۔

 ادبی سفر 
شمیم طارق تقریباً 2؍ درجن کتابوں کے مصنف ہیں جن میں سے کئی کتابیں عالمی شہرت یافتہ ہیں اور متعدد کے کئی ایڈیشن شائع ہو چکے ہیں۔ اُن کی تصنیف شرفِ محنت و کفالت انہی کتابوں میں سے ایک ہے جس کے متعدد ایڈیشن شائع ہوئے ہیں۔ انھوں نے امیر خسرو، ٹیگور، مرزا غالب، محمد اقبال اور کالی داس گپتا رضا پر قابل قدر تحقیقی کام کیے ہیں۔
ساہتیہ اکادمی دہلی سے بھی ایوارڈ یافتہ ہیں اور اب مہاراشٹر اردو اکادمی کے بھی سب سے بڑے اعزاز سے سرفراز کیے گئے ہیں۔ اس کے علاوہ مختلف ادبی تنظیموں اور انجمنوں نے بھی ان کی خدمات کا اعتراف کیا ہے۔ شمیم طارق انقلاب کے لیے سیاسی، سماجی، معاشی، تعلیمی اور ادبی موضوعات پر کالم تحریر کرتے ہیں۔
ان کی فکری تصنیف تصوف اور بھکتی — جو صوفیانہ فکر اور ویدانتی فلسفہ کے اصولوں کا تجزیہ پیش کرتی ہے — کو اردو کے لیے 2015ء کا ساہتیہ اکادمی ایوارڈ (Sahitya Akademi Award) دیا گیا۔

یہ کتاب دونوں روایتوں کے درمیان مشترکہ قدروں — جیسے رحم، انصاف، امن اور اخوت — کو اجاگر کرتی ہے۔
ان کی تقاریر ان کے یوٹیوب چینل پر سنی جا سکتی ہیں۔
شمیم طارق، انجمن اسلام اردو ریسرچ انسٹی ٹیوٹ، ممبئی کے سہ ماہی نوائے ادب کے ایڈیٹر بھی رہے ہیں۔

 تصنیفات 
 فہم اقبال, لکھنؤ، شفاعت بک ڈپو، 1976ء
 سلطان جمہور ٹیپو سلطان کی آخری آرام گاہ پر, جلگاؤں، اقراء ایجوکیشن سوسائٹی، 1998ء
 غالب اور ہماری تحریک آزادی, مُمبئی ، انجمن اسلام اردو ریسرچ انسٹی ٹیوٹ، 2002ء
 صوفیا کا بھگتی راگ, نئی دہلی، ماہنامہ کتاب نما، جامعہ نگر، 2003ء
 کالی داس گپتا رضا, دہلی، ساہتیہ اکادمی، 2004ء
 سید نجیب اشرف نقوی, دہلی، ساہتیہ اکادمی، 2006ء
 غالب، بہادر شاہ ظفر اور سنہ 1857، دہلی، غالب اکیڈمی، 2008ء
 شرف محنت و کفالت, نئی دہلی, مکتبہ جامعہ لمیٹیڈ، 2013ء
 تصوف اور بھگتی (تنقیدی اور تقابلی مطالعہ)،۔ممبئی، انجمن اسلام اردو ریسرچ انسٹی ٹیوٹ اور کریمی لائبریری، 2012ء(ساہتیہ اکیڈمی ایوارڈ 2015ء)
 انجمن اسلام اور اس کی کریمی لائبریری، شمیم طارق، 2015ء
 عارفانہ اور متصوفانہ اشعار، نئی دہلی، ایم آر پبلی کیشنز، 2015ء
 تصوف اور بھگتی, نئی دہلی, ایم آر پبلیکیشنز، 2017ء

 مرتب کردہ کتب 
 اقبال کی تلاش، مہاراشٹر اردو اکادمی، 1978ء
 ظ شناسی, نئی دہلی، قومی کونسل برائے فروغِ اُردو زبان، 2011ء

 اعزازات 
 2015ء، تصوف اور بھگتی (تنقیدی اور تقابلی مطالعہ) اردو کے ادیب شمیم طارق کی تالیف کردہ ایک تنقیدی کتاب ہے جس کے لیے انھیں اردو زبان کے لیے ساہتیہ اکادمی اعزاز سے نوازا گیا تھا۔
 2023ء، عابدہ انعام دار سینئر کالج، شعبہ اردو ،اعظم کیمپس، پونہ کی سابقہ صدر شعبہ اردو اور دکن مسلم انسٹی ٹیوٹ کی ڈائریکٹر ڈاکٹر عظمی تسنیم سبحانی جو خود اردو کی ترویج کے لیے مسلسل فعال رہتی ہیں، نے اپنی پہلی تصنیف کے لیے شمیم طارق کا انتخاب کیا۔ ان کی تحریر کردہ کتاب شمیم طارق: جیسا دیکھا, سنا اور پایا کا رسم اجرا بتاریخ 24 جون2023ء کو ہوا۔
 2023ء، عالمی یوم اردو لائف ٹائم اچیومنٹ ایوارڈ

 نمونۂ کلام 
کتابِ زیست صداقت ہے حرفِ حق ہوں میں

پیمبروں کا پڑھایا ہوا سبق ہوں میں

رونے دھونے سے نہیں اگتا خوشی کا سورج

قہقہے ہونٹ پہ بولوں تو سیہ رات کٹے

مجھ کو معلوم ہے معدوم ہوئی نقد وفا

پھر بھی بازار میں بیٹھا ہوں مقدر لے کر

روح بیتاب ہے چہروں کا تاثر پڑھ کر

یعنی بے گھر ہوا میں شہر میں اک گھر لے کر

کس نئے لہجے میں اب روح کا اظہار کروں

سانس بھی چلتی ہے احساس کا خنجر لے کر

یہ غلط ہے کہ میں پہچان گنوا بیٹھا ہوں

دار تک میں ہی گیا حرف مکرر لے کر

معجزے ہم سے بھی ہوتے ہیں پیمبر کی طرح

ہم نے معبود تراشے فن آذر لے کر

محبوب سا انداز بیاں بے ادبی ہے

منصور اسی جرم میں گردن زدنی ہے

خود اپنے ہی چہرے کا تعین نہیں ہوتا

حالانکہ مرا کام ہی آئینہ گری ہے

قبیلہ وار عداوت کا سلسلہ طارق

فسادِ شہر کی صورت اب بھی چلتا ہے

 تنقیدی آراء 
محمد رفیع انصاری: شمیم طارق اردو کے حقیقی برانڈ ایمبسڈر ہیں۔ وہ محمد اقبال کے اُس جگنو کی مانند ہیں جنہیں علامہ نے شب کی سلطنت میں دن کا سفیر کہا ہے۔ اُن کا سراپا آج بھی ٹھیک ویسا ہی ہے جیسا ماہنامہ شاعر (رسالہ) کے مدیر افتخار امام صدیقی نے بیان کیا ہے, اُلجھے سنورے بال، سوچتی ہوئی آنکھوں پر عینک، اُس کے پس منظر میں دیدہ ور آنکھیں، خوش لباس، قدرے تُنک مزاج، جو عالموں کا خاصّہ ہے۔ مذہبی خاندان، شور اورخامشی میں گُم، بے نیاز طبیعت، ہمہ رنگ فکری دائرے، انکسار کا سفر، رفتار میں تیزی، اپنی رو میں بہنا، تنقید، تخلیق، شاعری، صحافت، ادارت، مبصر، لفظوں کے [[مصور[[، خاندانی شرافت کے امین، مطالعہ در مطالعہ سانسیں، ہوش اُڑا دینے والے انکشافات، بالیدہ روح، بے قرار دل، عشق، موسیقی، شاعری، یہ ہیں بُوٹا قد، وجیہہ شمیم طارق۔
یہ تعارف نہیں کوزے میں دریا ہے۔ ہر عنوان ایک داستان ہے۔ حسن، حق اور ادراک سے ہم رشتگی نے انھیں درویش بنا دیا ہے۔ اُس کا ماننا ہے کہ جان ملٹن، محمد اقبال، تلسی داس، الگ الگ مذہبوں اور تہذیبوں سے ہم رشتہ ہونے کے باوجود انسانی وحدت، انسانی اکرام، انسانی فلاح اور استحصال سے پاک معاشرے کی تشکیل کا پیغام دیتے رہے ہیں۔ شمیم طارق میں آزادانہ سوچ تو ہے مگر آوارگیٔ فکر نہیں۔
اکبر الہ آبادی نے جو کام اپنی ظرافت سے لیا، شمیم طارق نے وہی کام اپنی صحافت سے لیا ہے۔ دونوں ناصحِ قوم اور نام چیں صوفی ٹھہرے ہیں۔ مسلم نوجوانوں کی بے راہ روی ہو یا مسلمانوں کے تعلیمی اداروں کی بے ضابطگی، مسلم معاشرے کی زبوں حالی ہو یا مسلم دانشوروں کی خاموشی۔ ایسے ہر موقع پر اُن سے چپ نہیں بیٹھا گیا ہے۔ قوم و ملت کی کمزوریوں، شہ زوریوں، ناسمجھیوں اور کج فہمیوں پر انگشت نمائی کی ہے اور پیر و جواں کو روکا اور ٹوکا ہے۔ شکر ہے کہ ان کی باتوں کا کبھی بُرا نہیں مانا گیا۔ بلکہ ان کی قدر و منزلت میں اضافہ ہوا کیونکہ ان کی نیت اور دل میں کھوٹ نہیں، خلوص ہے۔ وہ ایسے بُت شکن ہیں جو کوئے بُتاں میں کل بھی مقبول تھے اور آج بھی ہیں۔
 پروفیسر ڈاکٹر آفتاب احمد آفاقی، صدر شعبہ اردو، بنارس ہندو بنارس یونیورسٹی، وارانسی: شمیم طارق صاحب بڑے ادیب، شاعر اور دانشور ہی نہیں بڑے انسان بھی ہے ۔شمیم طارق صاحب کی سوانح پڑھ کر یہ تحریر قاری کو بتائے گی کہ حالات ناموافق ہو تو بھی شمیم طارق بنا جا سکتا ہے ۔ اگر ہمت, اخلاص، ایمانداری، جدوجہد ہو تو اللہ آپ کو اس مقام سے بھی آگے لے جائے گا بشرطِ خلوص و ایمانداری سے اس کا مطالعہ کر لیا جائے۔
شمیم طارق صاحب نے ادب کو زندگی کے تمام شعبوں سے جوڑا جس میں معاشیات بھی ہے۔ تاریخ بھی ہے ۔ سب سے پہلے تصوف کا رشتہ اور بھکتی کے حوالے سے قابل توجہ بات کی ہے۔ ہفتہ میں ایک نیا کالم لکھنا۔ نئے موضوع کا انتخاب صرف شمیم طارق صاحب کا خاصہ ہے۔ زبان، لسانیات ،ادب کی سطح پر شاعری سے زیادہ ان کی پہچان بنتی ہے تحقیق و تنقید کے حوالے سے ، ٹیگور شناسی پر آپ کی گفتگو، بھلے شاہ پر ان کی بات تفہیم و تعبیر میں کیا گیا کام ہے۔ یہ خصوصیت بہت کم لوگوں میں ہوتی ہے۔ براہ راست وہ استاد نہیں مگر ان کے کلمات، ان کی خطابت، ان کی تحریروں سے لوگ فیض یاب ہو رہے ہیں۔ شمیم طارق صاحب بے حد خوبصورت نثر لکھنے والے، بے حد پراثر گفتگو کرنے والے ، آپ جیسے بہت کم ہیں۔ آپ کا کام آنے والے وقتوں میں حوالہ بنیں گے۔